钦定古今图书集成/明伦汇编/氏族典/第394卷 > 李彦颖
## 钦定古今图书集成/明伦汇编/氏族典/第394卷 > 李彦颖

按《宋史李彦颖传》：“彦颖，字秀叔，湖州德清人。少端重，
强记览。金犯浙西，父挟家人逃避，彦颖方十岁，追不
及，敌迫其后，能趋支径，乱流获济。绍兴十八年，擢进
士第，主馀杭簿，调建德丞。御史周操荐为御史台主
簿。金败盟，张浚督师进讨，执政坚主和。右正言尹穑
阴附执政，荐同己者言和于上前，罢督府，穑迁谏议”
大夫。一日，穑以《和》、战、守扣彦颖，彦颖曰：“人所见固不
同，公既以和议为是，曷不明陈于上前，以身任之。事
成功归于公，不成奉身而退，若欲享其利而不及其
害，国事将谁倚？”穑大怒，改国子博士，权吏部郎中，以
父丧去。免丧，复为吏部，兼皇子恭王府直讲。立太子，
兼左谕德。未几，权礼部侍郎兼侍讲，升詹事，除吏部
尚书。接送金贺正使。还，除端明殿学士、签书枢密院
事。二年闰九月，参知政事彦颖在东府三岁，实摄相
事。内降缴回甚多，坠马在告，力求去。以资政殿学士
知绍兴府，勤约有惠政。绍熙元年致仕，家居凡十载，
自奉澹约，室无姬媵，萧然永日，与州县了不相闻。薨，
年八十一，赠少保，谥“忠文。”子沐，庆元中与台谏排赵
汝愚，善类一空，公论丑之。